Valentinôsy

I Valentinôsy dia teôlôjiana gnôstika tao amin' ny kristianisma voalohany, izay nalaza indrindra nandritra ny fotoana ela. Nanorina ny sekoliny tany Rôma izy. Araka ny voalazan' i Tertoliano, dia saika hirotsaka ho eveka i Valentinôsy nefa nanomboka nanangana vondrona manokana rehefa olona hafa no voafidy. Amin' ny teny grika izy dia atao hoe Οὐαλεντῖνος / Oualentinos; fa amin' ny teny latina kosa dia Valentinus. Taraka tao Phrebon tany Ejipta tamin' ny taonjato faha-2 (tamin' ny taona 100 tany ho any) izy ary maty manodidina ny taona 180. Nambaran' ny Fiangonana ho heretika tahaka ny Gnôstika rehetra izy.

Namokatra asasoratra isan-karazany i Valentinôsy, saingy sombintsombiny ihany no sisa ananana ankehitriny, ​​indrindra ireo voatsiahy ao amin' ny tohan-kevitra ao amin' ny asasotratry ny mpanohitra azy, izay tsy ampy hahafantarana ny rafi-pampianarany afa-tsy amin' ny fomba ankapmobeny. Tsy fantatra ny tena foto-pampianarany afa-tsy amin' ny endrika efa voavelabelatra sy niharam-piovana nataon' ny mpianany, atao hoe Valentiniana. Nampianatra izy fa misy karazany telo ny olombelona, dia ny ara-panahy sy ny ara-tsaina ary ny ara-batana; ary ireo manana toetra ara-panahy ihany no mahazo ny gnosis ("fahalalana") izay ahafahan' izy ireo miverina any amin' ny Plerôman' Andriamanitra, fa ireo izay manana toetra ara-tsaina (Kristiana tsotra) kosa no hahazo endrika famonjena kely na tsy azo antoka, ary ny an' ireo ara-batana dia voaozona ho levona.

Nanana mpanaraka be dia be i Valentinôsy, dia ny Valentiniana. Nizara ho sampana tatsinanana sy tandrefana (na italianina), izy ireo tatỳ aoriana. Anisan' ny sampana tandrefana ny Markôsiana.

 Jereo koa 

 Gnôstisisma
 Fampianaran-diso